Eksodus 4:18-20 Moses keer na sy ontmoeting met die HERE by die berg Horeb na sy gesin terug. Hy bring die trop weer by sy skoonvader Jetro. Dit is duidelik dat toe die vader of die skoonvader groot gesag oor sy volwasse kinders, ook as hulle getroud was, gehad het. Ons sien dit as Jakob by Laban wegtrek want dan vlug hy omdat hy bang is dat sy skoonpa geen toestemming vir hulle vertrek sal gee nie. Kyk Gen 31.
Moses vra vir sy skoonpa of hy met sy familie na Egipte mag teruggaan. Hy noem as rede daarvoor dat hy wil sien hoe dit met sy volksgenote in Egipte gaan. Die opvallende is dat Moses op hierdie oomblik niks van sy ontmoeting met die HERE vir Jetro vertel nie. Hy praat ook nie van God se opdrag vir hom nie. Hy hou sy opdrag nog geheim. Jetro staan Moses se versoek toe. Die HERE sorg dat alles voorspoedig verloop. Moses het in sy vraag vir Jetro gewys dat hy nou die opdrag wat die HERE vir hom gegee het, aanvaar het. Hy het sy verset opgegee.
Die HERE bemoedig Moses deur te vertel dat die manne wat hom geken het en vir hom ’n gevaar sou wees gesterf het. Ons sien hier dat die HERE ons regtig ken. Hy weet ook wat ons sorge is. Hy weet waarvoor en voor wie ons bang is. Sonder dat Moses dit gesê het, is dit die HERE wat hierdie angs uit Moses se lewe wegneem. Die HERE is regtig ’n wonderlike Vader! Ons kan ook ons angs en kleingeloof by die HERE bring in die gebed en die HERE sal voorsien!